ΦΑΣΕΙΣ ΟΙΚΟΝΟΜΙΚΟΥ ΚΥΚΛΟΥ

Α) Η φάση της ύφεσης χαρακτηρίζεται από **εκτεταμένη ανεργία**, **έλλειψη επενδύσεων** και **ανεπαρκή**(μειωμένη) **ζήτηση καταναλωτικών αγαθών**.

Αυτό σημαίνει ότι οι επιχειρήσεις που παράγουν τόσο καταναλωτικά όσο και κεφαλαιουχικά αγαθά έχουν **αχρησιμοποίητους παραγωγικούς συντελεστές** .

Η **παραγωγή** και το **εισόδημα** βρίσκονται στο χαμηλότερο επίπεδό τους.

Οι **τιμές**, αν δε μειώνονται, τουλάχιστον δεν αυξάνονται ή αυξάνονται ελάχιστα.

 Τα **κέρδη** των επιχειρήσεων είναι χαμηλά. Μάλιστα, πολλές επιχειρήσεις μπορεί να έχουν ζημιές αντί για κέρδη.

Το γενικό επιχειρηματικό κλίμα **δεν είναι ευνοϊκό** για την ανάληψη επενδύσεων και επικρατεί απαισιοδοξία για το μέλλον.

 Η ένταση των παραπάνω φαινομένων διαφέρει από κύκλο σε κύκλο. Όσο πιο έντονα είναι τα συμπτώματα αυτά, τόσο πιο βαθιά είναι η ύφεση. Τέτοια ήταν η μεγάλη ύφεση του 1930 που συντάραξε τις προηγμένες καπιταλιστικές χώρες και κυρίως τις ΗΠΑ.

β) Η φάση της ανόδου ή άνθησης .

Η φάση της ύφεσης θα τελειώσει κάποτε. Ανεξάρτητα από την αιτία που την ανακόπτει, κατά τη φάση της άνθησης παρατηρούμε αύξηση της **παραγωγής**, του **εισοδήματος** και της **απασχόλησης**.

Η αύξηση της παραγωγής είναι **εύκολη**, γιατί έχουμε αχρησιμοποίητους παραγωγικούς συντελεστές.

Καθώς αυξάνεται η **συνολική ζήτηση** και η παραγωγή, αυξάνονται και τα **κέρδη** και αυτό δημιουργεί **ευνοϊκό κλίμα** για επενδύσεις.

Στην αρχή η αύξηση της παραγωγής **δε συνοδεύεται από την αύξηση των τιμών**, γιατί, όπως είπαμε και πιο πάνω, υπάρχουν αχρησιμοποίητοι παραγωγικοί συντελεστές.

Καθώς όμως **αυξάνεται η συνολική ζήτηση** και **αυξάνεται η απασχόληση των παραγωγικών συντελεστών** αρχίζουν να εμφανίζονται και οι **πρώτες αυξήσεις των τιμών**.

γ) Η φάση της κρίσης .

Η τάση για **αύξηση των τιμών είναι πιο έντονη**, καθώς η οικονομία **πλησιάζει το επίπεδο της πλήρους απασχόλησης**.

 Αρχίζουν τώρα να **εμφανίζονται “στενότητες**”, δηλ. ελλείψεις, αρχικά σε ορισμένες κατηγορίες εξειδικευμένης εργασίας και αργότερα σε εργατικό δυναμικό γενικά.

 Η **αύξηση της παραγωγής γίνεται δυσκολότερη**

 Το **κόστος αυξάνεται**

 Η **αύξηση των τιμών γενικεύεται**.

Η οικονομία βρίσκεται στην **κορυφή του κύκλου**, δηλαδή στο τελευταίο στάδιο της ανοδικής της πορείας.

Σε αυτό το στάδιο η οικονομία είναι **πιο ευαίσθητη** και περισσότερο **ευάλωτη** στους διάφορους παράγοντες που μπορούν να ανακόψουν την ανοδική πορεία της. Αν αυτό συμβεί, τότε **επέρχεται κρίση**, η οικονομία έχει ξεπεράσει το ανώτατο σημείο και εισέρχεται στη φάση της καθόδου.

δ) Η φάση της καθόδου

Τα φαινόμενα που παρατηρούνται στη φάση της καθόδου είναι τα αντίθετα απ’ αυτά που συναντάμε στην ανοδική πορεία της οικονομίας:

1. **μείωση της κατανάλωσης**
2. **στασιμότητα ή μείωση των επενδύσεων**
3. **μείωση του εισοδήματος και της απασχόλησης**

 Οι κύκλοι διαφέρουν τόσο ως προς τη διάρκειά τους όσο και ως προς την έκταση των φαινομένων που παρατηρούνται.

 Έτσι, άλλες φορές η φάση της καθόδου τελειώνει γρήγορα, οπότε η οικονομία ξαναρχίζει την ανοδική πορεία σχετικά ανώδυνα, και άλλες φορές οδηγεί σε παρατεταμένη ύφεση με όλα τα συμπτώματα που περιγράψαμε πιο πάνω.